ચોક્કસ આ વર્ષ રાજકુમાર રાવ માટે ઘણું ખાસ છે. ફિલ્મ ઈન્ડસ્ટ્રીમાં આવ્યા બાદ પહેલી વખત આ વર્ષે રાજ કુમાર રાવની સૌથી વધુ ફિલ્મો રજૂ થઈ રહી છે. તાજેતરમાં જ રિલીઝ થયેલી રાજકુમાર રાવની ‘બરેલી કી બરફી’ લોકોને ઘણી પસંદ આવી. થોડા સમય પહેલા રાજકુમારની ફિલ્મ ‘બહન હોગી તેરી’ ચોક્કસ બોક્સ ઓફિસ પર કંઈ ખાસ ન કરી શકી, પરંતુ દર્શકોના એક વર્ગે આ ફિલ્મને વખાણી અને ઓછા બજેટમાં બનેલી તેની આ ફિલ્મ બોક્સ ઓફિસમાં તેની પડતર વસૂલ કરવામાં સફળ રહી. રાજકુમાર વિશે માનવામાં આવે છે કે, તે બોલિવૂડ મસાલા એક્શન ફિલ્મોના સ્ટાર નથી અને જો એવું હોત તો, રાજે ક્યારેય ‘ટ્રેપ્ડ’ જેવી ફિલ્મ ન કરી હોત. આ ફિલ્મમાં રાજકુમારની એક્ટિંગ બધાને ઘણી પસંદ આવી છે. હવે જો તેની નવી ફિલ્મની વાત કરીએ તો ફરી એકવખત રાજકુમારે આ ફિલ્મમાં પોતાની જોરદાર એક્ટિંગ અને પાત્રને પોતાના અંદાજમાં કંઈક એવી રીતે જીવંત કરી દીધા છે કે, એક્ટિંગના એવોર્ડની યાદીમાં તેનું નામ ચોક્કસ સામેલ થઈ ગયું છે. આ ફિલ્મને રિલીઝ પહેલા જે રીતે ક્રિટિક્સ અને દર્શકોના એક વર્ગની ભારે પ્રસંશા મળી રહી છે, તેને જોઈને લાગે છે કે, ફિલ્મ દેશ-વિદેશના ઘણા પ્રતિષ્ઠિત ફેસ્ટિવલમાં ઘણા એવોર્ડ પોતાના નામે કરશે.